**«Рухани жаңғыру» жобасы аясындағы II аудандық «Бала би» шешендік өнер сайысы.**

*«Қазір бой жарыстыратын заман емес,*

*ой жарыстыратын заман»*

*Нұрсұлтан Әбішұлы Назарбаев*

«Ұстаз -бала жанының бағбаны» деп бекер айтылмаса керек. Баланың бойына қалай даналықтың дәнін, ізгіліктің нұрын сепсем деген ой әрбір ұстазды ізденіске жетелейді деп ойлаймын. Ізденіс - жаңашылдықтың, шығармашылықтың бастауы, жаңадан жаңаны іздеу. Жаңару жолындағы өзгеру. Ал мемлекеттік тілді оқытуда халқымыздың тілін, тарихын, салт-дәстүрін, мәдениетін үйрете отырып, бүгінгі жас ұрпақты парасатты, білімді, білікті, елжанды, халқын сүйетін абыройлы азамат етіп тәрбиелеу әрбір ұстаз міндеті деп білемін. Осы орайда Балалар Шығармашылық Үйі Ақадыр орта мектебі базасында «Болашақ» пікір-сайыс үйірмесі жұмыс істейді. Аталған үйірме өзіндік мақсат-міндеттері, мәселесін алға тарта отырып,аудандық деңгейде «Бала би» шешендік өнер сайысын өткізуге жоспар құрылған.

*Сайыстың мақсаты:*

Қазіргі кезде жастарымыздың қызығушылығы ұялы телефон, ғаламторға артып келеді. Ал оқушының тіл тазалығы, сөйлеу мәдениеті, ойын ашық айту, ойына таразы жасауы, сөздік қоры аз. Осы орайда кез-келген оқушыны шешендік талантын, ынтасын, креативті болуға шақыру және оларды дамыту басты мақсат.

*Міндеттері:*

* оқушылар мен басқа да жастардың қоғамдық бірлестіктері арасындағы ынтымақтастық байланысты арттыру.
* қызықты және жан-жақты оқушы өмірін қалыптастыру.
* оқушылардың ойлары мен ынталарын жүзеге асыруға қолдау көрсету.
* күнделікті өмірде қолдануға болатын тәжірибелік дағдылар мен іскерлікті дамыту.

 «Бала би» шешендік өнер сайысыбиыл екінші рет Ақадыр орта мектебінде өтті. Сайысқа Қошқарбай НМ «Болашақ», Игілік ОМ «Жас қаламгерлер», «Сөз майталмандары», Ақадыр ОМ «Сөз мәйегі», «Заңғар» тобы қатысты. Аталған қатысушылардың барлығы алдын-ала берілген 3 тақырыпқа тыңғылықты дайындалып келген. «Бала би» сайысына Зеренді ауданы білім бөлімінің әдіскері Доскарина А.М., Зеренді БШҮ-нің директоры Сейдахметов Б.А., Ш.Уәлиханов атындағы КМУ-нің қазақ тілі мен әдебиеті кафедрасының 4-курс студенті Бақытбек Лаура төрелік жасады.

Қатысушылар «Қоржын», «Ұлылар сөзі», «Жыраулар жырлайды», «Таразы» сынды 4 айналымның барлық ережесіне сай өнер көрсетіп, шешендігімен, тапқырлығымен, тіл байлығымен, білімімен әділқазы мүшелерін таң қалдырды. Нәтижесінде 3-орынды Қошқарбай НМ(жет.Қалымжанова С.Т), 2-орынды Игілік ОМ(жет.Нугуманова У.), 1-орынды Ақадыр ОМ(жет.Нұршәріп С.) иеленді. «Үздік төреші» номинациясын Ш.Уәлиханов атындағы КМУ-нің қазақ тілі мен әдебиеті кафедрасының студенті Бақытбек Лаура, «Үздік Бала би» номинациясын Қошқарбай НМ оқушысы Шумков Евгений Юрьевич иеленді. Осы сайысты ұйымдастырушы ретінде алға қойылған мақсат-міндеттер орындалды деп есептеймін.

«Бала би» шешендік өнер сайысының жоғары деңгейде өтуіне ат салысқан Ақадыр орта мектебінің басшысы Нұршәріп Жәнібекке және осы мектептің ұжымына алғысымды білдіремін!!!

**Нұршәріп Сәндігүл**

**БШҮ Ақадыр ОМ филиалы**

**«Болашақ» ПС клубының жетекшісі**